hotchpotch/miracl-hf-unified huggingface dataset:
Chicago Rail Link
Chicago Rail Link on Chicagon eteläpuolella toimiva "Class III"-luokan rautatieyhtiö jonka toimenkuvaan kuuluvat lähinnä sopimusvaihtotyöt sekä liikkennöinti noin 120 kilometrin mittaisella teollisuusraideverkostolla, joka on suurimmaksi osaksi alun perin kuulunut vuonna 1980 konkurssiin menneelle Chicago, Rock Island & Pacific-rautatielle. Irondalen ratapiha ja asiakasraiteet ovat peräisin Chicago & Northwestern-rautatieltä, joka on nykyisin osa Union Pacific-rautatieyhtiötä. Yhtiö on OmniTRAX-konserin omistuksessa ja sillä on 57 työntekijää. Veturimiehiä ja ratapihahenkilöstöä edustaa ammattilitto United Transportation Union. Heihin ei sovelleta liittovaltion laajuista työehtosopimusta, vaan paikallisesti sovittua erillistä työehtosopimusta.
Yhtiö tunnettiin aiemmin nimellä Chicago, West Pullman & SouthernYhtiö toimii alihankkijana mm. Iowa Interstate -yhtiölle, välittäen ja vastaanottaen sen vaunuja muille yhtiöille ja Chicagon alueen asiakkaille. CRL toimii myös alihankkijana kahdella Chicagossa sijaitsevalla CSX:n yhdistettyjen kuljetusten terminaalilla hoitaen niiden vaihtotyöt. Ratapihaa Irondalessa käytetään myös vuokrattavana säilytystilana eri yhtiöiden hetkellisesti tarpeettomille junanvaunuille. Tilaa on noin 1500 vaunulle.
Liikennöinti ratapihojen ulkopuolella tapahtuu pääasiassa öisin, sillä monet yhtiön junan kulkevat Metran lähiliikenneratojen yhteydessä.
Néstor Clausen
Néstor Rolando Clausen (s. 29. syyskuuta 1962, Arrufo, Argentiina) on jalkapallovalmentaja ja entinen jalkapalloilija. Hän voitti maailmanmestaruuden Argentiinan maajoukkueessa vuoden 1986 MM-kisoissa. Clausen oli pelipaikaltaan puolustaja.
Néstor Clausen aloitti pelaajauransa Independientessä vuonna 1980. Siellä hän pelasi vuoteen 1988 saakka ja siirtyi sitten viideksi vuodeksi Sveitsin liigan FC Sioniin. Sveitsistä Clausen palasi Argentiinaan, jossa hän edusti Racingia, toistamiseen Independienteä sekä Arsenal de Sarandía. Néstor Clausen lopetti pelaajauransa vuonna 1998.
Clausen kuului Argentiinan nuorten maajoukkueeseen vuoden 1981 alle 20-vuotiaiden MM-kisoissa. Aikuisten maajoukkueessa hän pelasi vuosina 1983–88 26 maaottelua ja teki niissä yhden maalin.
Néstor Clausen aloitti valmentajauransa kasvattajaseurassaan Independientessä. Sieltä hän siirtyi Boliviaan The Strongestin peräsimeen kunnes palasi takaisin Argentiinaan valmentamaan. Kaksi viimeistä kautta Clausen on valmentanut Sveitsin liigassa. Kaudella 2006–07 hän valmensi entistä seuraansa FC Sionia ja kaudella 2007–08 hän on luotsannut Neuchâtel Xamax'ta
Clausenin suku on lähtöisin Sveitsistä, jossa myös Néstor Clausen nykyisin asuu.
Rallicross
Rallicross on autourheilulaji, jota ajetaan suljetulla radalla modifioiduilla tuotantoautoilla tai tarkoitusta varten rakennetuilla kilpa-autoilla.
Rallicrossissa useita autoja lähtee samaan aikaan radalle ajamaan kolmesta kuuteen kierrosta. Näiden kierrosten kierrosaikojen perusteella 16 kuljettajaa jaetaan A-, B- ja C-finaaleihin. Näissä finaaleissa ajetaan tietty määrä kierroksia, ja ensimmäisenä maaliin tullut on voittaja.
Rallicross on suosittua Pohjoismaissa, Belgiassa, Alankomaissa, Ranskassa ja Britanniassa. Laji sai alkunsa vuonna 1967 brittiläisestä televisio-ohjelmasta, jossa ohjelmaan kutsutut rallikuljettajat ajoivat suljetulla radalla rallicrossia vastaavaa kilpailua. Nykyään maailman suurin rallicrosssarja on FIA:n järjestämä MM-sarja, FIA World Rallycross Championship.
Parhaat rallicrossautot kiihtyvät nollasta sataan kilometriin tunnissa alle 1,9 sekunnissa.
SM-Rallicrossin luokat:
Ari Varjus
Ari Juhani ”Vaakku” Varjus eli Arvid Vilperi on turkulainen muusikko, sanoittaja ja säveltäjä. Uransa kaupallisesti merkittävimmän osan muodostaa hänen Vilperin Perikunta -yhtyeen kanssa saavuttamansa menestys 1990-luvulla. Ennen Vilpereitä hän oli mukana yhtyeessä Lännenmiehet. Hän on pasunisti Acre Karin poika.
Nykyään Varjus toimii yhtyeissä Vaakku ja Vileeni sekä Vaakku ja patterihaukat sekä esiintyy paljon risteilyaluksilla. Hän teki Radio Auran Aaltoihin viihdeohjelmaa "Isi ja Tommi" Janne Porkan kanssa. Hän oli 1990-luvun alussa perustamassa Turkuun legendaarista Hupilupia muun muassa Jorma Teerijoen kanssa. Samoihin aikoihin hän kuului DBTL-ohjelmatoimikuntaan.
The Mirage
The Mirage on hotelli ja kasino Las Vegas Stripin varrella Paradisessa Nevadassa. Hotellia ja kasinoa pyörittää MGM Resorts International. The Miragen teemana on Polynesia. Hotellissa on 31 kerrosta ja yhteensä 3 044 huonetta. Hotelli- ja kasinoalueen yhteispinta-ala on 9 290 neliömetriä. Hotelli avattiin marraskuussa vuonna 1989. Hotellin erikoisuutena on Bare Lounge -uima-allasalue, jossa naiset voivat kulkea yläosattomissa.
Nasief Morris
Nasief Morris (s. 16. huhtikuuta 1981 Kapkaupunki) on eteläafrikkalainen jalkapalloilija.
Puolustajan paikalla pelaavan Morrisin ensimmäinen ammattilaisseura oli Santos Cape Town, johon hän liittyi vuonna 2000 ja pelasi siellä yhden vuoden. Hän ei kuitenkaan pelannut joukkueessa yhtään ottelua. Morris liittyi seuraavaksi kolmeksi vuodeksi Kreikkaan, FC Aris Salonikan joukkueeseen, jossa hän viimeisenä vuotenaan 2004 saavutti sekä Kreikan mestaruuden ja Kreikan cupin voiton. Kyseisenä vuonna hän debytoi myös Etelä-Afrikan maajoukkueessa ja uudessa seurassaan FC Panathinaikosissa.
Voionmaa
Voionmaa voi tarkoittaa:
Jimmy Giuffre
Jimmy Giuffre (26. huhtikuuta 1921 Dallas, Texas, Yhdysvallat – 24. huhtikuuta 2008 Pittsfield, Massachusetts) oli yhdysvaltalainen klarinetisti, säveltäjä ja sovittaja. Hänellä on sisilialaisia sukujuuria.
Giuffrella oli omia trioja, jotka soittivat kamarijazzia. Tärkein oli kokoonpano, jossa olivat mukana pianisti Paul Bley ja basisti Steve Swallow, joka koottiin uudestaan 1989. Hän levytti 30 albumia. Hänen säveltämänsä on Woody Hermanin big bandin esittämä maineikas "Four Brothers". Klarinetin lisäksi hän soitti alkuaikoina tenori- ja baritonisaksofonia. Hänet nähdään vuoden 1958 Newport Jazz Festivalilla kuvatussa elokuvassa "Jazzin juhlaa" ("Jazz on a Summer's Day").
Myöhemmin hän siirtyi opettajaksi New Yorkin yliopistoon ja toimi 20 vuotta Bostonissa New England Conservatoryssa.
Af Schultén
Af Schultén [avšul'te:n] on suomalainen aatelissuku, joka on introdusoitu myös Ruotsin ritarihuoneeseen. Suomen ritarihuoneeseen suku on introdusoitu sukuna numero 163 Yksi sukuhaara on Suomessa korotettu vapaaherralliseen säätyyn, ja introdisoitu vuonna 1859 vapaaherrallisena sukuna numero 43.
Ruotsissa aatelisarvo perustuu vuoden 1809 perustuslakiuudistukseen, jonka mukaan vain suvun päämiehellä on aatelisarvo. Suvun päämies on ollut edustettuna Ruotsin ritarihuoneella vuodesta 1980 lähtien.
Newport Jazz Festival
Newport Jazz Festival on vuosittain Yhdysvalloissa Newportissa järjestettävä jazztapahtuma. Sen perusti jazzimpressaario George Wein 1954 Elaine Lorillardin aloitteesta, jonka mies tuki perustamista taloudellisesti. Festivaali siirtyi New Yorkiin 1972, ja vuonna 1981 toiseksi festivaalipaikaksi tuli jälleen Newport. Sponsorinsa mukaan juhlasta on vuodesta 1986 käytetty nimeä JVC Jazz Festival.
Woody Herman
Woodrow Charles Herman eli Woody Herman (16. toukokuuta 1913 – 29. lokakuuta 1987) oli yhdysvaltalainen jazzmuusikko, laulaja ja big band -orkesterin johtaja. Hänen soittimiaan olivat klarinetti sekä altto- ja sopraanosaksofoni.
Hermanin orkesteri valittiin useita kertoja parhaaksi jazzorkesteriksi. Herman hajotti menestyksekkään orkesterinsa 1946 omistautuakseen enemmän perheelleen. Toisen orkesterinsa hän perusti 1947, ja se toimi vuoteen 1987. Orkesterista on käytetty myös nimeä Four Brothers sen levyttämän maineikkaan ”Four Brothers” -kappaleek mukaan, jonka sävelsi Jimmy Giuffre. Lisäksi hänellä oli muita yhtyeitä.
Polemon I
Polemon oli Pontoksen kuningas vuosina 37 eaa.-8 jaa.
Polemon oli kotoisin Laodikeiasta. Hänen isänsä oli reetori Zenon. Polemon ja hänen isänsä puolustivat Laodikeiaa parthialaisten hyökkäystä vastaan vuonna 40 eaa. Tästä hyvästä Polemon sai Rooman kansalaisuuden ja Marcus Antoniuksen tuen. Antonius teki Polemonista Kilikian ja Lykaonian prefektin vuonna 39 eaa. Antonius luovutti kuitenkin alueet Kleopatralle vuonna 37 eaa. ja teki Polemonista Pontokosen kuninkaan.
Polemon seurasi Antoniuksen mukana tämän sotaretkellä Parthiaa vastaan vuonna 36 eaa. Hän jäi parthialaisten vangiksi, mutta hänet vapautettiin vuonna 35 eaa. Polemon neuvotteli tämän jälkeen Antoniuksen ja Media Atropanen hallitsijan Artavasdeen kanssa. Vuonna 34 eaa. Antonius lisäsi Armenia Minorin Polemonin valtakuntaan.
Aktionin taistelun jälkeen Octavianus riisti Polemonilta Armenia Minorin, mutta lisäsi hänen valtakuntaansa Khersonesoksen, jonka valtaamisessa Agrippa auttoi Polemonia.
Kapinalliset murhasivat Polemonin Khersonesoksella vuonna 8. Polemonia seurasi Pontoksen hallitsijana hänen vaimonsa Pythodorida.
Petra Roth
Petra Roth (9. toukokuuta 1944 Bremen) on saksalainen poliitikko. Hänen puolueensa on CDU. Roth toimi Frankfurt am Mainin ylipormestarina vuodesta 1995 vuoteen 2012. Hän on Frankfurtin toisen maailmansodan jälkeisen ajan pitkäaikaisin ylipormestari. Siirtolais- ja huumepolitiikkaa koskevien näkemystensä vuoksi Roth lasketaan puolueensa vasemmistosiipeen.
Roth liittyi CDU:hun muutettuaan Frankfurtiin. Hänet valittiin kaupunginvaltuustoon ja sen jälkeen Hessenin osavaltion parlamenttiin, jossa hän toimi vuodesta 1987 vuoteen 1995. Vuosina 1992...1995 Roth oli CDU Frankfurtin puheenjohtaja. 25. kesäkuuta 1995 hän voitti Andreas von Schoelerin ylipormestarinvaalissa ja 5. heinäkuuta hän aloitti toimensa Frankfurt am Mainin ensimmäisenä naispuolisena ylipormestarina. Kausi päättyi 1. heinäkuuta 2012, jolloin virkaan astui sosialisti Peter Feldmann.
Ylipormestarinvaaleissa 2001 Petra Roth voitti toisella kierroksella niukasti pormestari Achim Vandreiken (SPD). 28. tammikuuta 2007 Roth valittiin ensimmäisellä vaalikierroksella kolmannelle virkakaudelleen. Hän sai 60,5 prosenttia äänistä.
Vuonna 2001 Roth sai ranskalaiselta Kunnialegioonalta tunnustuksen palveluksistaan ranskalais-saksalaisen ystävyyden hyväksi. 21. toukokuuta 2005 Tel Avivin yliopisto myönsi Rothille "Doctor philosophiae honoris causa" -arvonimen hänen toiminnastaan ystävyyskaupunkien Tel Avivin ja Frankfurt am Mainin akateemisten ja kulttuuristen suhteiden edistämiseksi.
Roth on koulutukseltaan vastaanottoapulainen ("Artzhelferin"). Hän jäi leskeksi vuonna 1994 ja hänellä on kaksi poikaa, jotka molemmat ovat juristeja.
Elizabeth Perkins
Elizabeth Perkins (18. marraskuuta 1960 Queens, New York, Yhdysvallat) on yhdysvaltalainen näyttelijä. Perkinsin ensimmäinen rooli oli Demi Mooren ja Rob Lowen kanssa elokuvassa "Muuten – se viimeöinen" (1986). Muita tunnettuja rooleja ovat olleet mm. Tom Hanksin kanssa elokuvassa "Big" (1988) ja Jeff Goldblumin kanssa elokuvassa "Kuin kissat ja koirat" (2001). Nykyään hänet tunnetaan Celia Hodesin roolista televisiosarjassa "Weeds", jossa hän on näytellyt vuodesta 2005 alkaen. Hän jätti sarjan vuonna 2010.
Perkinsin äiti Jo Williams on ammatiltaan konserttipianisti ja isä James Perkins maanviljelijä ja kirjailija.
Perkins oli naimisissa Terry Kinneyn kanssa vuosina 1984–1986. Perkinsillä ja Kinneyllä on yksi yhteinen lapsi. Vuodesta 2000 Perkins on ollut naimisissa Julio Macatin kanssa.
Kiipijäkerttuli
Kiipijäkerttuli ("Mniotilta varia") on pohjoisamerikkalainen varpuslintu, joka pesii maanosan itärannikolla Kanadasta Floridaan. Laji on harvinaistunut ja silmälläpidettävä. Suvusta tunnetaan vain yksi laji.
Kiipijäkerttuli muuttaa talveksi Karibian alueelle ja aina Peruun asti. Lintua tavataan satunnaisesti Britteinsaarilla, lähinnä Irlannissa.
Laji on 13 cm pitkä ja painaa 11 grammaa. Se on mustavalkoinen ja siivissä on kaksi valkeaa juovaa. Soidinpukuinen koiras on naarasta selkeämmän värinen. Se syö puunrungoista hyönteisiä ja hämähäkkejä puukiipijän tapaan. Laulu on korkea "vii-sii-vii-sii-vii-sii", kutsuääni kova "tik".
Arizona and California Railroad
Arizona & California Railroad on Yhdysvalloissa Mojaven autiomaassa, Arizonan ja Kalifornian osavaltioissa toimiva "Class III"-luokan rautatie. Rautatien rataverkko on noin 478 kilometrin pituinen, ja se on hankittu 1990-luvun alussa Atchison, Topeka and Santa Fe Railway -yhtiöltä, nykyiseltä BNSF Railwayltä. Yhtiön kotipaikka on Parker, Arizonan ja Kalifornian rajalla. Arizona and California Railroad on osa RailAmerica-konsernia.
Reijo Lehtinen
Reijo Antero Lehtinen (s. 17. huhtikuuta 1929 Helsinki) on suomalainen kirjailija.
Kauko Aalto
Kauko Emil Aalto (s. 14. maaliskuuta 1934 Jämsä) on suomalainen opettaja ja kirjailija.
Aallon vanhemmat olivat puuseppä Emil Aalto (1897-1964) ja Elli Metsänen (ent. Mehtänen). Hän pääsi ylioppilaaksi Jämsän yhteiskoulusta 1953 ja hän valmistui kansakoulunopettajaksi Jyväskylän Kasvatustieteellistä Korkeakoulusta 1957. Aalto on kuvannut teoksissaan koulumaailmaa ja sen kautta yksilöä ja yhteiskuntaa.
Teuvo Hahl-Marjokorpi
Teuvo Samuli Hahl-Marjokorpi (s. 24. heinäkuuta 1930 Heinolan maalaiskunta – 11. huhtikuuta 2000 Lahti) oli suomalainen pääasiassa Lapin-aiheista kirjoittanut opettaja ja kirjailija.
Hahl-Marjokorpi kävi sahateollisuuskoulun 1951-1952 ja valmistui kansakoulunopettajaksi Raahen seminaarista 1958. Hän toimi äidinkielen opettajana Lahden ammattikoulussa ja hän oli myös Yleisradion selostajana vuodesta 1958 alkaen. Hahl-Marjokorpi teki myös kirjallisuusarvosteluja ja toimi Salpausselän kirjailijoiden puheenjohtajana 1968-1970 sekä 1979-1982.
Innokkaana Lapin-kävijänä tunnettu Hahl-Marjokorpi keräsi noin 700 linnunmunan kokoelman silloin kun munien kerääminen oli vielä laillista. Tämä kokoelma on nykyisin Oulun yliopiston eläinmuseossa.
Enola Gay (kappale)
Enola Gay on Orchestral Manoeuvres in the Darkin kappale vuodelta 1980. Sen on säveltänyt Andy McCluskey. Kappale kertoo Enola Gay -pommikoneesta, joka pudotti atomipommin Hiroshimaan 6. elokuuta 1945. Kappaleen sanat tuomitsevat atomipommin käytön. Kappaleessa lauletaan esimerkiksi ""Enola Gay, is mother proud of Little Boy today"" ja vielä ""it shouldn't ever have to end this way"".
Kappaleen sanojen tarkoituksena on saada kuuntelija miettimään, oliko atomipommin käyttö Japania vastaan toisen maailmansodan lopussa tarpeen. Sanoissa tulee vahvasti esiin kolme eri käsitettä: "Enola Gay," joka on B-29 Superfortress-pommikone, joka pudotti atomipommin; "Little Boy" oli pudotetun atomipommin kutsumanimi ja kellonaika "8:15," jolloin atomipommi räjähti Hiroshiman yllä. Pommin räjähdyksen seurauksena monet kellot pysähtyivät, jolloin voitiin puhua ""ajasta joka on aina ollut" ("And that's the time that's always been")."
Tore Torvbråten
Tore Torvbråten (s. 28. tammikuuta 1968) on norjalainen curlingpelaaja. Hän saavutti yhdessä Eigil Ramsfjellin, Jan Thoresenin, Stig-Arne Gunnestadin ja Anthon Grimsmon kanssa olympiapronssia Naganon olympialaisista 1998. Hän saavutti kaksi vuotta myöhemmin niin ikään pronssia Lausannen MM-kisoista.
NForce 790i
nForce 790i on Nvidian emolevypiirisarja. Nvidia lanseerasi piirisarjan maaliskuussa 2008.
Piirisarja tukee Intelin 45 nanometrin valmistustekniikalla tehtäviä kaksi- ja neliytimisiä suorittimia Socket 775 -liitännällä.
Piirisarja tukee Nvidian 3way SLI -tilaa, jonka ansiosta rinnakkain voi liittää jopa kolme näytönohjainta. Piirisarja tukee EPP 2.0 tekniikan avustuksella DDR3-muisteja aina 1 000 MHz kellotaajuuteen asti (2000 DDR).
Piirisarja tukee kuutta SATA-liitäntää, kahta gigabitin verkko-ohjainta, kymmentä USB 2.0 -porttia, kahta PATA-liitäntää ja HD-ääniominaisuuksia.
Piirisarja tukee kolmea PCI-E ohjainta joista kaksi on PCI-E 2.0 määritelmän mukainen ja yksi 1.1 määritelmän mukainen. Kaikki PCI-E ohjaimet toimivat täydellä X16 siirtonopeudella. MCP piiri tukee yhtä 8x nopeudella ja neljää x1 nopeudella toimivaa PCI-E liitäntää.
Piirisarja tukee 400 MHz väylätaajuudella toimivia suorittimia. Neloskellotuksen vuoksi todellinen väylätaajuus on 1600 MHz.
Erona edellisen sukupolven nForce 780i piirisarjaan 790i tukee 1600 MHz tehollisella kellotaajuudella toimivia suorittimia edellisen sukupolen piirisarjan tukiessa 1333 MHz tehollisella kellotaajuudella toimivia suoritimia. 790i tukee myös DDR3 muisteja jota 780i ei tue.
Matti Pirinen
Matti Antero Pirinen (15. kesäkuuta 1942 Helsinki – 20. helmikuuta 1971 Helsinki) oli suomalainen runoilija.
Pirisen vanhemmat olivat historioitsija Kauko Pirinen ja kirjailija Aale Tynni.
Fatuhivanmonarkki
Fatuhivanmonarkki ("Pomarea whitneyi") on äärimmäisen uhanalainen Fatu Hivalla Ranskan Polynesiassa elävä varpuslintu . Laji on saanut tieteellisen nimensä Harry Payne Whitneyn mukaan.
Kooltaan fatuhivanmonarkki on noin 19 cm. Aikuinen lintu on väriltään kiiltävän violetinmusta lukuun ottamatta vaaleaa nokkaa. Nuori lintu on vaaleampi ja väritykseltään ruskea. Fatuhivanmonarkin varoitusääni muistuttaa hännälle astutun kissan naukaisua .
Fatuhivanmonarkin elinympäristöä ovat metsät 50–700 metrin korkeudessa. Ravintonaan linnut käyttävät hyönteisiä, hämähäkkejä sekä siemeniä. Fatuhivanmonarkkikanta on pienentynyt 90% 21 vuodessa eli kolmen sukupolven aikana. Vuosituhannen alussa lintuja oli joitakin satoja, vuonna 2017 kannan kooksi arvioidaan enää 33 yksilöä.. Suurin lajiin kohdistuva uhka on saarelle levinneen lintujen munia ja poikasia syövän mustarotan kannan lisääntyminen . Myös kissojen arvellaan jahtaavan lintuja, mitä osoittaa lintujen pyrstösulkien puute.
Suojeluohjelmassa saarelta hävitetään rottia ja villikissoja, ja tarjotaan kissanomistajille ilmaista kotikissojen steriliontia.
Alv Gjestvang
Alv Gjestvang (13. syyskuuta 1937 Østre Toten – 26. marraskuuta 2016 Lillehammer) oli norjalainen pikaluistelija.
Gjestvang edusti urallaan Skreia IL:iä, Oslo IL:iä ja Hamar IL:iä. Hänen suurimmat arvokisasaavutuksensa olivat 500 metrin olympiahopea Innsbruckissa 1964 ja -pronssi Cortinassa 1956. Squaw Valleyn 1960 olympialaisissa hän sijoittui päämatkallaan kuudenneksi.
David Tran
David Tran on yhdysvaltalainen pokeriammattilainen.
Kymmenen vuotta sitten pelaamisen aloittanut Tran sijoittui toiseksi World Poker Tourin Borgata Winter Open -turnauksessa tammikuussa 2008. Hän sai kakkostilastaan 737 685 dollaria. WSOP:n oheisturnauksissa (Circuit Events) hän on ollut kerran toinen ja kerran kolmas. WSOP:n pääturnauksessa kesällä 2007 Tran sijoittui neljänneksitoista.
Huhtikuussa 2008 David Tranin pokeriuran turnausansiot ylittivät 1,9 miljoonaa dollaria.
Ammunta kesäolympialaisissa 1988 – naisten 10 metrin ilmapistooli
Naisten 10 m ilmapistooli ammuttiin Soulin kesäolympialaisissa 21. syyskuuta ensimmäistä kertaa kesäolympialaisissa. MM-kilpailuissa laji on ollut jo vuodesta 1970 asti. Kilpailun voitti Jugoslavian Jasna Šekarić tuloksella 489,5 (389+100,5), joka oli uusi finaalin maailmanennätys.
Peruskilpailussa neuvostoliittolainen Nino Salukvadze ampui uuden maailmanennätyksen 390 ja lähti finaaliin kärjessä pisteen erolla Jasna Šekarićiin. Finaalissa Jasna Šekarić oli tarkempi ja hän voitti olympiakultaa uudella finaalimaailmanennätyksellä 489,5. Nino Salukvadze hävisi 1,6 pistettä ja hänen oli tyytyminen olympiahopeaan. Peruskilpailun jälkeen kolmantena ollut Länsi-Saksan Lieselotte Breker ei saanut finaalin ensimmäistä laukausta liikkeelle ennen ajan umpeutumista, ja hän sai tuloksen 0. Lopputuloksissa Breker putosi 7. sijalle, ja pronssille ampui Marina Dobrantševa, joka hävisi voittajalle 4,3 pistettä. Suomalaisilla ei tässä lajissa ollut edustajaa.
The Most Gigantic Lying Mouth of All Time
The Most Gigantic Lying Mouth of All Time (TMGLMOAT) on Radioheadin DVD, joka julkaistiin 1. joulukuuta 2004. Sen ohjasi ja editoi Chris Bran. DVD:llä on kaikki neljä TMGLMOAT:in jaksoa, aikaisemmin julkaisemattomia kappaleita, livevideoita, animaatioita ja yhtyeen haastattelu.
TMGLMOAT:ia piti alun perin näyttää normaalina televisio-ohjelmana tai Radioheadin omalla kanavalla, ja ensimmäiset kolme jaksoa julkaistiinkin Radiohead Television -sivustolla, josta ohjelmat pystyi katsomaan QuickTime-formaatilla. Sivusto oli auki joitakin kuukausia ennen päätöstä julkaista ohjelmat DVD:llä.
Radioheadin levysopimus EMI:n (Parlophone/Capitol) kanssa oli jo täytetty, joten DVD julkaistiin omakustanteena. Sitä myytiin yhtyeen omilla sivuilla ja tietyissä kaupoissa.
Vintage Whine
Vintage Whine on folk metal -yhtye Skycladin yhdeksäs studioalbumi.
Classix Shape
Classix Shape on Skycladin 1999 julkaistu EP-levy. Tulostusvirheestä johtuen levyn oikea kappalejärjestys eroaa kansien mukaisesta järjestyksestä.
Folkémon
Folkémon on Skyclad nimisen folk metal -yhtyeen kymmenes studioalbumi.
Poetic Wisdom
Poetic Wisdom on Skycladin toinen kokoelma-albumi joka oli rajoitettu kreikkalainen kiertuepainos.
Jasna Šekarić
Jasna Šekarić (s. 17. joulukuuta 1965) on serbialainen pistooliampuja, maailmanmestari ja olympiavoittaja.
Šekarić on moninkertainen olympiamitalisti. Hän voitti ensimmäiset mitalinsa Soulissa 1988 silloisen Jugoslavian joukkueessa. Siellä Šekarić voitti olympiakultaa 10 m ilmapistoolissa ensimmäisenä naisena ja olympiapronssia 25 m urheilupistoolissa. Sitten hän voitti olympiahopeaa 10 m ilmapistoolissa Barcelonassa 1992 (serbi-, montenegrolais- ja makedonialaisurheilijat kilpailivat riippumattomalla joukkueella olympialipun alla), Sydneyssä 2000 (Jugoslavian liittotasavalta eli "tynkä-Jugoslavia") ja Ateenassa 2004 (Serbia ja Montenegro).
Šekarić on voittanut 10 m ilmapistoolissa neljä MM-mitalia, joista kaksi on maailmanmestaruuksia. Sarajevossa 1989 hän voitti ensimmäisen MM-mitallinsa, joka oli hopeaa. Seuraavissa MM-kilpailuissa Moskovassa 1990 Šekarić voitti ensimmäisen maailmanmestaruutensa. Vuoden päästä Stavangarissa hän saavutti MM-joukkuepronssin. Šekarić voitti jälleen MM-kultaa Milanossa 1994.
Another Fine Mess
Another Fine Mess on Skycladin ensimmäinen livealbumi. Kappaleet 1-8 nauhoitettiin Dynamossa 1995. Kappaleet 9-12 ovat Outrageous Fourtunes EP:ltä.
Swords of a Thousand Men
Swords of a Thousand Men on englantilaisen Skyclad-yhtyeen singlejulkaisu. Se sisältää kaksi cover-versiota Tenpole Tudorin kappaleesta "Swords of a Thousand Men". Tenpole Tudor itse on mukana toisella Skycladin covereista.
A Night of Triumph
A Night of Triumph on Kanadalaisen hard rock -yhtye Triumphin live albumi ja DVD. Konsertti nauhoitettiin 16. tammikuuta 1987 Halifaxin Metro Centressä Nova Scotiassa Triumphin "Sport of Kingsin kiertueella". DVD sisälsi myös videon kappaleesta "Just One Night" ja live esityksen kappaleesta "When the Lights Go Down" bändin US Festival esiintymiseltä vuodelta 1983, joka oli julkaistu 2003 nimellä "Live at the US Festival".
Libero Grande
Libero Grande on Namcon kehittämä urheilupeli, jossa aiheena on jalkapallo. Peli on julkaistu kolikkopelinä ja Sonyn PlayStationille. Peli on julkaistu vuonna .
Libero Grande eroaa muista jalkapallopeleistä siinä, että Libero Grandessa pelataan vain yhdellä pelaajalla, ei koko joukkueella. Lisäksi Libero Grandessa pelaajat ovat Pro Evolution Soccerin tapaan keksittyjä mutta oikeisiin pelaajanimiin viittaavia. Seurajoukkueita ei pelissä ole, vaan pelaajat pelaavat ainoastaan maajoukkueissa. Libero Grande on enemmänkin simulaatio kuin peli, ja siinä voit syöttää, taklata, pyytää palloa (syöttöä) joukkuetovereiltasi, kun heillä on pallo, sekä laukaista. Laukaisussa erikoista on se, että se lähtee aina vastustajan maalialueella maalin suuntaan eikä sinnepäin, minne pelaaja on menossa. Pelattava demo Libero Grandesta sisällytettiin Ridge Racer Type 4-pelin mukana tulleeseen Ridge Racer Hi-Spec-pelilevyyn. Demossa voi pelata kolmella pelaajalla, joita voi käyttää yhdessä 10-minuuttisen ottelussa.
Pelille julkaistiin Euroopassa ja Japanissa jatko-osa "Libero Grande International", joka ei kuitenkaan saavuttanut edeltäjänsä kaltaista menestystä.Pelaajien ikä / pituus(cm) / paino(kg).Lisäksi pelissä on salaisia pelaajia ("secret player"), jotka ilmestyvät kun voittaa eri turnauksia.
GameSpot antoi pelille arvosanan 8.1/10 arvostelussaan.
Elizabeth Goudge
Goudge syntyi Wellsin pikkukaupungissa Somersetissa vuosisadan vaihteessa. Hänen isänsä, pastori Henry Leighton Goudge, toimi opettajana paikallisessa katedraalikoulussa. Äiti Ida oli osittain invalidisoitunut kaaduttuaan polkupyörällä raskausaikana. Elizabeth oli perheen ainoa lapsi ja sai alkuopetuksensa kotiopettajattaren johdolla. Wellsin ohella Kanaalisaarten Guernseylla oli merkittävä osa Goudgen lapsuudessa, sillä siellä asuivat hänen äidinpuoleiset isovanhempansa, joiden luona hän vieraili vuosittain. Sekä Wells että Guernsey innoittivat Goudgen myöhempiä romaaneja.
Goudgen ollessa 11-vuotias perhe muutti isän työn perässä Elyyn. Sieltä Goudge lähetettiin kouluun Hampshireen samoihin aikoihin kun maailmalla syttyi ensimmäinen maailmansota. Koulutustaan hän ei juurikaan arvostanut ja katsoi sen valmistaneen tyttöjä kotitalouden hoitoon ja kukkien asetteluun pikemmin kuin itsensä elättämiseen. Siellä hän kuitenkin tutustui syvällisemmin englantilaiseen kirjallisuuteen ja erityisesti Shakespeareen. Hampshiren koulusta Goudge jatkoi Readingiin collegeen.
Vuonna 1923 perhe muutti Oxfordiin, kun isä Henry sai teologian professorin viran yliopistolta. Oxfordin ahdas kaupunkiympäristö osoittautui kuitenkin äidille liian ahdistavaksi, ja päädyttiin ratkaisuun jossa hän muutti kesiksi meren äärelle Barton-on-Sean kylään Hampshireen ja palasi talviksi Oxfordiin. Äitinsä ollessa estyneenä arka Elizabeth joutui edustamaan perhettä isän työn tuomissa sosiaalisissa ympyröissä.
Seuraavina vuosina Goudge alkoi kirjoittaa. Hänen ensimmäiset kirjoituksensa olivat näytelmiä, mutta kun hän tarjosi niitä kustantajalle, tämä käski kirjoittaa romaanin. "Saaren lumot" julkaistiin 1934, ja uusia kirjoja seurasi pian perässä. Kasvava suosio tuotti siinä määrin tuloja, että hän saattoi tehdä ulkomaanmatkoja muun muassa Norjaan, Kreetalle ja Korsikaan.
Keväällä 1939 Henry Goudge kuoli. Elizabeth ja hänen äitinsä myivät Oxfordin talon sekä pian myös Barton-on-Sean asunnon, jonka ostivat toisen maailmansodan pommituksia paenneet lontoolaiset sukulaiset, ja muuttivat itse devonilaiseen pikkukylään. Seurannut vuosikymmen oli Goudgelle kirjallisesti hyvin tuottelias. Jakso päättyi äidin kuolemaan 1951.
Lopun elämäänsä Goudge vietti Readingin läheltä Rotherfield Peppardista ostamassaan talossa. Hänellä oli apunaan nuori Jessie Munroe, johon hän tutustui äitinsä kuolemaa seuranneena talvena. Peppardissakin Goudge jatkoi tuotteliaana kirjailijana kunnes hänen terveytensä alkoi pettää. Hänen viimeisekseen jäi vuonna 1974 julkaistu omaelämäkerta "Joy of the Snow".
Harry Potterin luoja J. K. Rowling on maininnut "The Little White Horsen" yhdeksi lapsuutensa lempikirjoista. 2000-luvulla kirjasta tehtiin elokuvasovitus nimellä "Kuuprinsessa" ("The Secret of Moonacre").
W. G. Sebald
W. G. (Winfred Georg) ”Max” Sebald (18. toukokuuta 1944 Wertach, Saksa – 14. joulukuuta 2001 Norfolk, Britannia) oli saksalaissyntyinen kirjailija ja professori.
Sebald opiskeli muun muassa Sveitsissä ja Englannissa. Vuonna 1970 hän muutti pysyvästi Englantiin, missä hän toimi eurooppalaisen kirjallisuuden professorina University of East Angliassa.
Sebald tunnetaan esseistisen proosan taitajana. Essee, tutkielma ja matkakirja yhdistyvät hänen tuotannossaan omaksi lajityypikseen ..
Lähipiiri tunsi Sebaldin nimellä Max. Hän kuoli liikenneonnettomuudessa vuonna 2001. Hän sai automatkalla sydänkohtauksen ja törmäsi kuorma-autoon ja kuoli.
Sebald sai postuumisti viimeisestä teoksestaan "Austerlitz" vuoden 2002 Yhdysvaltain kriitikkojen tunnustuspalkinnon sekä The Independent Foreign Literature Prizen parhaasta käännösromaanista.
Olena Kostevytš
Olena Kostevytš (, s. 14. huhtikuuta 1985 Habarovsk) on ukrainalainen pistooliampuja, maailmanmestari ja olympiavoittaja.
Kostevytš voitti olympialaisissa Ateenassa 2004 olympiakultaa 10 m ilmapistoolissa. Hänellä on myös maailmanmestaruus samasta lajista Lahdesta 2002. Kostevytš sijoittui pronssille Lontoon olympialaisissa 2012. Hän hävisi uusintalaukauksilla hopeasijan ranskalaiselle Céline Gobervillelle. Lontoossa Kostevytš sai pronsimitalin myös 25 metrin pistooliammunnasta.
Johanna Koivu
Johanna Koivu on viulisti. Hän on suorittanut Lontoossa teatteritaiteessa maisterintutkinnon.
Koivu soitti vuodesta 1999 vuoteen 2016 Elonkerjuu-yhtyeen (vuoteen 2011 asti Lauri Tähkä & Elonkerjuu) viulistina. Hän on kotoisin Teuvalta kuten Lauri Tähkä ja Simo Rallikin.
Hän myös laulaa ja soittaa harmoonia. Kesällä 2011 hän esitti pääosaa Valkeakosken kesäteatterin näytelmässä "Kuin helminauhaa".
Syyskuussa 2012 Koivu aloitti juontamisen MTV3:lla "Sing along" -viihdeohjelmassa.
Luke Benward
Luke Benward (s. 12. toukokuuta 1995 Franklin, Tennessee, Yhdysvallat) on yhdysvaltalainen näyttelijä ja laulaja. Hän on esiintynyt muun muassa elokuvissa "Paistetut madot ja kuinka niitä syödään" (2006) ja "Minutemen" (2008).
Benward syntyi Franklinissa, Tennesseen osavaltiossa. Hänen isänsä Aaron Benward ja isoisänsä Jeoffrey Benward ovat molemmat kristilliseen musiikkiin keskittyneitä muusikkoja. Benwardin äiti Kenda on toiminut näyttelijänä, mallina ja näyttelemisen opettajana.
Luke Benwardin näyttelijänura alkoi vuonna 2002 sivuosalla Randall Wallacen sotaelokuvassa "Olimme sotilaita". Samana vuonna hän esiintyi Martina McBriden musiikkivideolla ”Concrete Angel”. Vuonna 2006 Benward sai pääosan elokuvassa "Paistetut madot ja kuinka niitä syödään". Thomas Rockwellin lastenkirjaan perustuva elokuva palkittiin Young Artist -palkinnolla parhaasta näyttelijäkaartista. Vuonna 2008 Benward näytteli Charlie Tuttlea, yhtä päähenkilöistä, Disney Channelin elokuvassa "Minutemen".
Benward on esiintynyt myös muun muassa McDonald’sin, American Expressin ja Nintendon mainoksissa. Vuonna 2009 julkaistiin hänen ensimmäinen musiikkialbuminsa, viisi kappaletta sisältävä "Let Your Love Out" -EP. Sen on kustantanut In Crowd Productions.
Alphonsus
Alphonsus on Maasta katsoen melko keskellä Kuuta sijaitseva leveä kraatteri. Se on suureksi osaksi jähmettyneen laavan täyttämä. Kraatterin leveys 110,54 km, syvyys 2,7 km. kraatterilla on anortosiittikivestä koostuva keskushuippu, jota kutsutaan nimellä "Alfa Alphonsus". Kraatterin sisällä on tuliperäistä alkuperää olevia halkeamia, "rillejä", ja joitakin tumman kehän ympäröimiä kraattereita, joita arvellaan sammuneiksi tulivuoriksi. Kraatterin sisällä on myös muutaman kilometrin läpimittaisia meteoriittikraattereita.
Kraatterin koordinaatit ovat noin 13,4°S, 2,8°W. Miehittämätön Yhdysvaltojen Ranger 9-luotain syöksyi kraatteriin 1960-luvulla. Se lähetti kuvaa sisällä olevista pienistä kraattereista ennen iskeytymistään Kuun pintaan. Tuolloin pehmeä laskeutuminen ei vielä ollut mahdollinen.
Alphonsus-kraatterissa on väitetty monesti näkyneen niin sanottuja TLP-ilmiöitä, jotka ovat esim. Kuussa esiintyviä tunnistamattomia valoja, värinmuutoksia tai utuisuuksia. Niistä tunnetuin on venäläisen Nikolai A. Kozyrevin vuonna 1958 kraatterissa näkemä utuinen pilvi. Pilvessä oli spektrimittausten mukaan hiiltä. Kozyrevin mielestä se oli merkki kraatterin alueella vieläkin jatkuvasta tulivuoritoiminnasta. Myöhemmät tutkimukset eivät ole väitettä tukeneet. Hieman aiemmin, 26. lokakuuta 1956, Dinsmore Alter oli havainnut Alphonsuksen halkeamissa utua.
Liikemies Mr. Pauli – Mies Lech Walesan takana
Liikemies Mr. Pauli – Mies Lech Walesan takana on Arto Leivon veijariromaani suomalaisen liikemiehen seikkailuista. Kirja kertoo oikeasta järvenpääläisestä henkilöstä. Kirjasarjan ensimmäisessä osassa kerrotaan kuinka liikemies Paulista tuli mies Lech Wałęsan takana. Teos julkaistiin 26. lokakuuta 2007.
LTP
LTP voi tarkoittaa seuraavia asioita:
Bernadette Peters
Bernadette Peters (s. 28. helmikuuta 1948 New York, Yhdysvallat) on yhdysvaltalainen näyttelijä ja laulaja. Peters on näytellyt muun muassa Clint Eastwoodin kanssa elokuvassa "Pink Cadillac" ja Steve Martinin kanssa elokuvassa "Superhulttio".
Peters avioitui Michael Wittenbergin kanssa 20. heinäkuuta 1996. Wittenberg kuoli 43-vuotiaana 26. syyskuuta 2005 helikopterionnettomuudessa liikematkalla Montenegrossa.
Haukiputaan vaakuna
Haukiputaan vaakuna oli Haukiputaan kunnan tunnus. Sen on suunnitellut heraldikko Olof Eriksson, ja se vahvistettiin käyttöön 11. helmikuuta 1952.
Vaakunan selitys on ”sinisessä kentässä alakkain kolme uivaa hopeahaukea, joiden varukset punaiset, alapuolella sahakoroinen hopeatyviö”. Hauet viittaavat paikkakunnan nimeen ja vaakunan sahakoro paikkakunnalla vahvasti vaikuttaneeseen sahateollisuuteen – kunnan ensimmäinen suursaha Maunun saha perustettiin jo vuonna 1863.
Vaakuna jäi epäviralliseksi kotiseutuvaakunaksi 2013, kun Haukipudas, Kiiminki, Oulunsalo ja Yli-Ii liittyivät Oulun kaupunkiin.
Irrelevanttiusteoreema
Irrelevanttiusteoreema on yritysrahoituksen teorian keskeisiä käsitteitä, joka tunnetaan myös "Modigliani-Millerin irrelevanttiusteoreemana". Teoreeman mukaan rahoitettavan projektin arvo ei riipu siitä, miten se rahoitetaan. Rahoitusmuotojen käyttö ei myöskään vaikuta siihen, mitä toimintaa yrityksen kannattaa harjoittaa. Rahoitusrakenne on siis pohjimmiltaan merkityksetön, irrelevantti.
Perusajatus on pohjimmiltaan helppo ymmärtää. Yrityksen taloudellinen tuotos ennen rahoituskustannuksia jaetaan luotottajien ja osakkeenomistajien kesken. Suotuisissa oloissa omistajien saamat voitot kasvavat, mutta luotottajat saavat sekä lainasumman että korot ilman mitään lisiä. Vaikeuksien koittaessa omistajat eivät saa edes sijoituksiaan takaisin. Joka tapauksessa omistajat ja velkojat jakavat keskenään ylijäämää, joka muodostuu tuotoksen myynnistä saatujen tulojen ja toiminnan kulujen (palkat, toimitilojen vuokrat, raaka-aineiden hinnat ym) erotuksena. Irrelevanttiusteoreema on voimassa vain, jos tietyt olettamukset ovat voimassa. Näitä olettamuksia ovat:
Haminan vaakuna
Haminan kunnanvaakunan on suunnitellut Gustaf von Numers kaupungin vanhan vaakunan pohjalta. Sen vaakunaselitys on ”sinisessä kentässä hopeinen, alainen, aaltokoroinen hirsi, jolla ui kultainen vene, sen yläpuolella kultainen, purppuravuorinen kuninkaankruunu”. Vanha vaakuna puolestaan perustui Vehkalahden kaupungille 1660 annettuun sinettiin. Vaakunan kuninkaankruunu on viittaus Ruotsin kuninkaaseen Fredrik I:een. Isonvihan aikana tuhotun Vehkalahden kaupungin paikalle rakennettiin hänen valtakaudellaan Haminan kaupunki kuninkaan nimikkokaupungiksi (). Haminan vaakuna muistuttaa hyvin paljon Helsingin vaakunaa.
Haminan ja Vehkalahden yhdistyttyä vuoden 2003 siihen asti käytössä ollut venevaakuna korvattiin Carolus Lindbergin suunnittelemalla entisen Vehkalahden kunnan vaakunalla. Vaakunan selitys on ”sinisessä kentässä kultainen suovehka, jonka hedelmäterttu punainen ja tämän suojus hopeinen”. Aiheen suovehka viittaa suoraan Vehkalahden kunnan nimeen, jolle vaakuna on alun perin vahvistettu kunnanvaakunaksi 21. huhtikuuta 1951. Hamina oli ennen vuonna 2009 Raaseporiin liittynyttä Tammisaarta ainoa ns. vanha kaupunki, joka luopui vanhasta vaakunastaan kuntaliitoksen yhteydessä.
Haminassa alettiin jälleen suunnitella kuntaliitosta edeltäneen kaupungin vanhan venevaakunan palautusta maaliskuussa 2012. Aloitetta vaakunan vaihdosta arvosteltiin kuntaliitossopimuksen vastaiseksi. Haminan kaupunginvaltuusto hyväksyi toukokuussa 2012 vaakunan vaihdon äänin 33–9 yhden valtuutetun äänestäessä tyhjää. Venevaakuna otettiin käyttöön vuoden 2013 alussa.
Christian Schenk
Christian Schenk (s. 9. helmikuuta 1965) on saksalainen kymmenottelija. Hän voitti ainoana olympiamitalinaan kultaa Soulissa 1988. Hän ylsi lisäksi pronssille vuoden 1991 maailmanmestaruuskilpailuissa, kuten myös vuoden 1990 EM-kilpailuissa.
Schenkin ensimmäiset arvokisat olivat vuoden 1987 MM-kisat, joissa hän sijoittui viidenneksi. Vuoden 1992 kesäolympialaisiin Schenk estyi osallistumasta ja maailmanmestaruuskilpailuissa 1993 hän jäi neljännelle sijalle. Hän teki samana vuonna myös ennätyksensä: 8500 pistettä.
Schenk oli viimeisiä huippu-urheilijoita, joka käytti korkeushypyssä kierähdystyyliä. Olympiakultaa voittaessaan hän hyppäsi peräti 227. Tuolloin Schenk oli tasan kaksi metriä pitkä ja painoi 92 kg, ammatiltaan hän oli lääketieteen opiskelija.
Schenk tunnusti vuonna 2018 ilmestyneessä elämäkerrassaan käyttäneensä urallaan anabolisia steroideja, Kansainvälinen olympiakomitea ilmoitti pitävänsä tapausta vanhentuneena ja suhtautuvansa vapaaehtoiseen tunnustukseen myönteisesti.
Benno Moiseiwitsch
Benno Moiseiwitsch (, Benno Moisejevitš; 22. helmikuuta 1890 Odessa, Venäjän keisarikunta – 9. huhtikuuta 1963 Lontoo, Englanti) oli ukrainalaissyntyinen brittiläinen pianisti. Moiseiwitsch aloitti piano-opintonsa seitsemän vuoden iässä Odessan musiikkiakatemiassa. Lahjakas oppilas eteni nopeasti ja voitti yhdeksänvuotiaana Anton Rubinstein -palkinnon. Myöhemmin Moiseiwitsch opiskeli Theodor Leschetizkyn oppilaana Wienissä. Ensiesiintymisensä hän suoritti vuonna 1909 ja Amerikan-debyyttinsä 1919. Moiseiwitsch asui loppuelämänsä emigranttina Englannissa.
Eratosthenes (Kuun kraatteri)
Eratosthenes on 58,77 km läpimittainen kraatteri Kuussa. Se on suhteellisen lähellä Kopernikus-kraatteria.
Eratostheneen syvyys on 3,6 km. Melko säännöllisen muotonsa takia sitä on joskus pidetty jonkinlaisena esimerkkikraatterina. Se on pyöreä, siinä on keskushuippuja ja porrasmaisen sisäreunat, muttei sädeviiruja. Koperninuksen sädeviiruja kulkee kraatterin kautta. Vuonna 1924 William H. Pickering havaitsi tummia juovia, jotka vaihtelivat säännöllisesti päivän mukaan. Hän esitti ajatuksen, että ne voisivat olla matomaista elämää Kuussa. Ajatus herätti huomiota, muttei sitä voitu jälkikäteen vahvistaa.
Koordinaatit 14,5° N; 11,3° W, sijainti Apenniinien länsipään lähellä Mare Imbriumin ja Sinus Aestuumin tummien laavatasankojen välissä.
Joan Tate
Joan Tate (23. syyskuuta 1922 – 6. kesäkuuta 2000) oli tuottelias kääntäjä, joka käänsi monen kuuluisan ruotsalaisen kirjailijan kirjoja ruotsista englantiin, esimerkiksi Astrid Lindgrenin, Ingmar Bergmanin, Britt Eklandin, Kerstin Ekmanin, P C Jersildin ja Agneta Pleijelin kirjoja. Hän käänsi myös suomenruotsalaisen Monika Fagerholmin ja Annika Idströmin kirjoja. Ruotsinnosten lisäksi hän myös käänsi kirjoja norjasta ja tanskasta. Yhteensä hän käänsi noin 200 kirjaa uransa aikana.
Maksim Iglinski
Maksim Iglinski (, s. 18. huhtikuuta 1981 Astana) on kazakstanilainen maantiepyöräilijä.
Ollessaan vielä amatööri Iglinski voitti vuonna 2002 toisen etapin Kiinan ympäriajossa ja sijoittui kokonaiskilpailussa toiseksi. Vuosina 2002 ja 2004 hän voitti Dominikaanisessa tasavallassa ajetun Vuelta a la Independencia Nacional -etappikilpailun. Lisäksi hän voitti etapin Bulgarian (2003) ja Kreikan (2004) ympäriajoissa sekä saavutti vuonna 2004 hopeaa Aasian maantieajomestaruuskilpailussa.
Iglinski aloitti ammattilaisuransa Domina Vacanze -tallissa vuonna 2005, jolloin hän voitti GP Città di Camaiore -kilpailun sekä kuudennen etapin Saksan ympäriajossa. Seuraavana vuonna, edustaessaan Team Milramia, hän voitti Kazakstanin aika-ajomestaruuden.
Iglinski siirtyi Astana Teamiin 2007, jolloin hän voitti kotimaansa maantieajomestaruuden sekä kuudennen etapin Dauphiné Libéréssä. Vuonna 2008 hän voitti Tour de Romandien ensimmäisen etapin ja Sveitsin ympäriajon mäkikilpailun. Vuonna 2009 hän oli kolmas E3 Prijs Vlaanderen -kilpailussa. Vuonna 2010 hän voitti Monte Paschi Eroica -kilpailun ja oli Tirreno–Adriaticon kokonaiskilpailussa neljäs. Hän sijoittui lisäksi kahdeksanneksi sekä Milano–San Remossa että Flanderin ympäriajossa.
Iglinski voitti 2012 Liège–Bastogne–Liège -klassikon ohitettuaan irtiotossa olleen Vincenzo Nibalin runsas kilometri ennen maalia. MM-kilpailuissa 2013 hän oli maantieajossa kahdeksas. Samana syksynä hän voitti Tour of Almaty -kilpailun.
Iglinski jäi kiinni EPO-hormonin käytöstä 1. elokuuta 2014 otetussa dopingtestissä.
Bernard Rimland
Bernard Rimland (15. marraskuuta 1928 – 21. marraskuuta 2006) oli yhdysvaltalainen psykologian tohtori, Amerikan autismiseuran (ASA) perustaja ja Autism Research Institute -järjestön toiminnanjohtaja. Rimlandista tuli maailmankuulu, kun hän kehitti teorian autismin biologisesta pohjasta. Rimland tunnetaan myös elinikäisestä omistautumisesta ravinnon ja autismin välisen yhteyden selvittämiseen.
Rimland valmistui tohtoriksi Pennsylvanian osavaltionyliopistosta vuonna 1954 väitöskirjalla, jonka aiheena oli ihmisten psykologinen testaaminen. Rimlandille syntyi muutaman vuoden kuluttua autistinen poika, Mark, josta tuli aikuisena kuvataiteilija.
Pojan autismi sai Rimlandin käymään läpi kaikki siihen mennessä julkaistut autismista kirjoitetut tieteelliset julkaisut sekä kehittämään teorian autismin biologisesta pohjasta. Rimland julkaisi vuonna 1964 kirjan "Infantile Autism: The Syndrome and Its Implication for a Neural Theory of Behavior", jossa hän päätyi hylkäämään psykoanalyyttiseen ajatteluun perustuvat teoriat autismin synnystä. Rimland oli vakuuttunut siitä, että autismi johtuu synnynnäisestä neurobiologisesta poikkeavuudesta.
Kirjan saama suosio johti siihen, että Rimland perusti vuonna 1965 Amerikan autismiseuran (Autism Society of America) ja vuonna 1967 Autism Research Institute -järjestön, joka kerää ja jakaa varoja autismitutkimukseen sekä harjoittaa autismiin liittyvää tiedotustoimintaa. Rimland työskenteli Kalifornian San Diegossa päämajaa pitävän järjestön toiminnanjohtajana kuolemaansa asti. Rimland kuoli 78-vuotiaana eturauhassyöpään liittyviin komplikaatioihin.
DeSagana Diop
DeSagana N'gagne Diop (s. 30. tammikuuta 1982) on koripalloilija. Hän syntyi Dakarissa, Senegalissa, mutta on luonut ammattilaisuransa Yhdysvalloissa.
Diop sai NBA-varauksensa vuonna 2001. Hän edustaa Charlotte Bobcatsia, johon hän siirtyi kesken kauden 2008–2009. Hänen aiempia seurojaan ovat olleet Cleveland Cavaliers, Dallas Mavericks ja New Jersey Nets.
Diop on 213-senttinen ja pelipaikaltaan sentteri.
Halifax Metro Centre
Halifax Metro Centre on valmistunut 1978, se sijaitsee Halifaxissa, Nova Scotiassa, Kanadassa. Metro Centre toimi vuoden 2008 jääkiekon maailmanmestaruuskilpailujen toisena areenana.
Paula Zahn
Paula Ann Zahn (s. 24. helmikuuta 1956) on yhdysvaltalainen uutisankkuri. Hän tuli tunnetuksi työstään "Good Morning Americassa", mutta hän on myöhemmin saavuttanut mainetta myös omilla ohjelmillaan.
Zahnilla on myös muita aktiviiteetteja; hän on esiintynyt sellistinä ja istunut Multiple Myeloma Research Foundationin lautakunnan kunniajäsenenä. Nuoruudessaan hän osallistui kauneuskilpailuihin ja ylsi muun muassa Miss Teenage America Pageant -finaaliin 1973.
Zahn oli kahden vuosikymmenen ajan naimisissa miehensä Richard Cohenin kanssa, kunnes erosi vuonna 2007. Hänellä on kolme lasta. Hän on saanut useita Emmy-palkintoja.
Michael Albasini
Michael Albasini (s. 29. joulukuuta 1980 Mendrisio, Ticino, Sveitsi) on sveitsiläinen maantiepyöräilijä, joka edustaa UCI World Tour -tasolla kilpailevaa Mitchelton-Scott-tallia.
Anette Sagen
Anette Sagen (s. 10. tammikuuta 1985) on norjalainen entinen mäkihyppääjä.
Sagen voitti naisten Continental cupin kokonaiskilpailun viitenä ensimmäisenä kautena vuosina 2004–2009. Kaudella 2009–2010 hän sijoittui kolmanneksi. Osakilpailuvoittoja hän saavutti 46 kappaletta ja palkintokorokesijoja yhteensä 90. Ainoan maailmancupin osakilpailuvoittonsa hän saavutti Schonachissa tammikuussa 2013. Lisäksi hän sijoittui kerran toiseksi ja viisi kertaa kolmanneksi.
Ensimmäisessä naisten mäkihypyn maailmanmestaruuskilpailussa Liberecissä 2009 Sagen saavutti pronssia. Val di Fiemmessä 2013 hän oli seitsemäs.
Sagenin pituusennätys on Norjan Vikersundin lentomäessä hypätty 174,5 metriä. Naisista häntä pidemmälle on hypännyt vain itävaltalainen Daniela Iraschko.
Anettea kannusti hyppäämään hänen isänsä Ole, entinen mäkihyppääjä. Anette alkoi hypätä mäkeä ennen kuin täytti 10 vuotta. Hän pitää lukemisesta ja kirjoittaa artikkeleita paikalliseen sanomalehteen. Hän opiskeli 5 vuotta musiikkikoulussa. Hän pelaa myös golfia ja jalkapalloa.
Sagen lopetti uransa kauden 2014–2015 päätteeksi.
Herrasmiesliiga (yhtye)
Herrasmiesliiga on lahtelainen rap-yhtye, jonka muodostavat Cheek (Jare Tiihonen), TS (Tomi Sipikari) ja Brädi (Kari Härkönen).
Herrasmiesliigan jäsenten ensimmäinen yhteinen kappale oli "Pelihelvetti", joka julkaistiin vuonna 2004 5th Element -rap-ryhmän "Kakkonen"-albumilla ja myöhemmin myös Cheekin ensimmäisellä levy-yhtiön julkaisemalla, "Avaimet mun kulmille" -nimisellä albumilla. Yhtyeen ensimmäinen, niin ikään "Herrasmiesliigaksi" nimetty, oma albumi julkaistiin 11. lokakuuta 2006.
31. joulukuuta 2007 Herrasmiesliiga julkaisi syvallapelissa.com-sivustolla kappaleen "Ei pahalla mut tahallaan". Tästä on tuli Herrasmiesliigan perinne, eli uusi "Ei pahalla mut tahallaan" -kappale julkaistiin aina vuoden viimeisenä päivänä. Jokainen "Ei pahalla mut tahallaan" -kappale pohjautui johonkin populaarimusiikin kuuluisaan kappaleeseen. Viimeinen "Ei pahalla mut tahallaan"-kappale julkaistiin 31. joulukuuta 2017.
Herrasmiesliiga on julkaissut internetissä myös muita ilmaiskappaleita.
Santtu Malm
Santtu Malm (s. 18. syyskuuta 1990) on suomalainen jalkapallomaalivahti. Hän on pelannut yhden Veikkausliiga-ottelun kaudella 2008 FC KooTeePeen joukkueessa. Malm on kuulunut Suomen alle 18-vuotiaiden maajoukkuerinkiin. Hän on pituudeltaan 181 cm ja painaa 79 kg.
Malm on FC KooTeePeen kasvatti ja kuului edustusjoukkueen kokoonpanoon varamaalivahtina kausina 2007–2008 liigassa ja kaudella 2009 Ykkösessä. Kaudella 2010 hän pelasi lainassa Kolmosessa KTP:n joukkueessa ja siirtyi kaudella 2011 KTP:n kokoonpanoon Kakkoseen.
Linna Golf
Linna Golf on Vanajanlinna Golf & Country Clubille kuuluva golfkenttä Hakumäessä Hämeenlinnassa.
Linna Golf avautui 1. elokuuta 2005, ja sen on suunnitellut Tim Lobb. Se on Suomen ainoa European Tour -tason kenttä, ja sillä on pelattu useita arvokilpailuita, mm. Challenge Tourin osakilpailu SK Challenge 2009 ja Amatööri-golfin EM-kisat 2010. Kenttä sijaitsee Vanajanlinnan yhteydessä.
Kenttä on rakennettu Suomelle tyypilliseen metsämaisemaan, ja sen tunnusmerkkinä on taitavasti muotoiltujen väylien lisäksi haastavat bunkkerit ja nopeat greenit. Kentän par-luku on 72. Takatiiltä kenttä on 6 624 metriä pitkä, ”klubitiiltä” eli keltaisilta 5 965 metriä, sinisiltä 5 663 metriä, sekä punaisilta 4 959 metriä.
Arvokilpailuissa väylät 9 & 18 vaihtavat paikkaa keskenään, jolloin normaali väylä 18 pelataan kilpailuissa ulosmenon viimeisenä, ja normaali väylä 9 näin ollen kierroksen viimeisenä. Kentän 15 väylä (par 5) rakennettiin Golf World -lehden suunnittelukilpailun tuloksena, jonka voitti eteläafrikkalainen David Sampson.
Linna Golf on yksi kuudesta Hämeenlinnan alueen ”Tiilaakson” golfkentästä. Muita kenttiä ovat Hattula Golf, Tawast Golf, Lepaa Golf sekä Aulangon Golfklubin kaksi kenttää, 9-reikäinen Hugo ja 18-reikäinen Eversti.
Vanajanlinna
Henry Koster
Hermann Kosterlitz eli Henry Koster (1. toukokuuta 1905 – 21. syyskuuta 1988) oli saksalainen elokuvaohjaaja. Hän pakeni juutalaisena Natsi-Saksasta ensin Ranskaan, sitten Unkariin; myöhemmin hän sai töitä Yhdysvalloista Hollywoodissa.
Kosterin töiden joukossa ovat "Piispan vaimo" (1947), "Ystäväni Harvey" (1950), "Neitsytkuningatar" (1955) ja "Laulava nunna" (1966).
Kosterilla on tähti Hollywood Walk of Famessa. Hän oli uransa aikana ehdolla niin Oscarin kuin Berliinin Kultaisen karhunkin saajaksi. Hän kuoli maksaleikkauksen jälkeen Kaliforniassa 1988.
This Is My Truth Tell Me Yours
This Is My Truth Tell Me Yours on walesiläisen Manic Street Preachers -yhtyeen viides studioalbumi. 
Levy julkaistiin elokuussa 1998 ja se meni suoraan muun muassa Britannian ja Suomen albumilistojen ykköseksi.
This Is My Truth Tell Me Yours oli yhtyeen ensimmäinen albumi, jonka kaikki kappaleet olivat Nicky Wiren sanoittamia. Laulujen sävellyksistä vastasivat puolestaan James Dean Bradfield ja Sean Moore. Albumin ensimmäinen single If You Tolerate This Your Children Will Be Next meni suoraan Britannian singlelistan ykköseksi.
American Physical Society
American Physical Society (lyh. APS) on yhdysvaltalainen fysiikan alan järjestö. APS toimii asiantuntijana fysiikan alalla ja julkaisee monia fysiikan alaan liittyviä lehtiä, joista merkittävimmät ovat Physical Review ja Physical Review Letters. Järjestö perustettiin 20. toukokuuta 1899 Columbian yliopistossa New Yorkissa. Nykyään APS on toiseksi suurin fyysikoiden järjestö heti Saksan fyysikkoseuran Deutsche Physikalische Gesellschaftin jälkeen. Vuonna 2008 APS:n jäsenmäärä oli noin 46 000.
American Physical Society jakaa vuosittain useita kymmeniä palkintoja ja mitaleita eri aloilla ansioituneille fyysikoille.
Salk Institute for Biological Studies
Salk Institute for Biological Studies on biologisiin tieteisiin keskittynyt tutkimuslaitos La Jollassa, Kaliforniassa, Yhdysvalloissa.
Tutkimuslaitoksen perusti Jonas Salk 1960-luvun alussa. Sen on suunnitellut Louis Kahn.
Tutkimuslaitoksen keskeisiä tutkimusalueita ovat molekyylibiologia ja perinnöllisyystiede, neurotiede sekä kasvitiede. Sen tutkimusaiheita ovat muun muassa syöpä, AIDS ja Alzheimerin tauti.